James Milner skorar annað mark Liverpool í gærkvöld af vítapunktinum , með sinni fyrstu spyrnu eftir að hafa komið inn á sem varamaður . AFP Brendan Rodgers , knattspyrnustjóri Leicester og forveri Jürgens Klopp hjá Liverpool , sagði eftir stórtap gegn Liverpool í uppgjöri efstu liða ensku úrvalsdeildarinnar í knattspyrnu í gærkvöld , 0 : 4 , að það yrði afar erfitt að stöðva sitt gamla félag úr þessu . „ Tveir síðustu leikir hafa verið afgerandi fyrir okkur , " sagði Rodgers við fréttamenn en Leicester tapaði fyrir Manchester City í síðasta leik fyrir jól , 3 : 1. „ Vegna þess hve vel okkur hefur gengið í vetur vorum við komnir inn í þessa titilbaráttu , en eins og þið hafið séð í síðustu tveimur leikjum höfum við mætt gríðarlega góðum liðum og Liverpool lék stórkostlega í kvöld . Það verður afar , afar erfitt að stöðva þá úr þessu , það er enginn vafi . Þeir eru með magnað lið og sjálfstraustið er mikið . Þeir eru orðnir að sigurvegurum og hafa ekki tapað oft á síðustu 18 mánuðunum . Þeir eru með nægilega stóran hóp , nægilega reynslu og nægileg gæði til að halda einbeitingunni og sigla þessu í höfn , " sagði Brendan Rodgers . Eftir leikinn er Liverpool með 52 stig á toppnum , Leicester er með 39 stig og Manchester City 38 en City mætir Wolves í lokaleik umferðarinnar í kvöld . Liverpool á síðan inni leik gegn West Ham .